
Tisztelt Képviselő-testület!

Tárgy:

A Zuglói Egészségügyi Szolgálat Szervezeti és Működési Szabályzatának módosítása és létszáma emelése
I. Előzmények

               A Zuglói Egészségügyi Szolgálat (továbbiakban: ZESz) igazgató főorvosa jelezte, hogy az intézmény vezetése a ZESz Szervezeti és Működési Szabályzatát felülvizsgálta és arra a megállapításra jutott, hogy szükségessé vált a szabályzat több ponton történő módosítása (1. melléklet).
Továbbá a ZESz létszámával kapcsolatban az alábbi kérelmet terjesztette elő (2. melléklet):
· a Zuglói lakosság egészségfejlesztése című, VEKOP-7.2.2-17-2017-00004 azonosítószámú projekt megvalósítása 2018. október 1. és 2020. szeptember 30. közötti időtartamban történik. A programok végrehajtását a Zuglói Egészségfejlesztési Iroda végzi, melynek működtetéséhez 5,9 fő szükséges. A pályázati összeg a foglalkoztatottak bérköltségét az érintett időszakban fedezi.
· 2019. március 11-én átadásra került a felújított gyermekrendelő, melynek területe a korábbihoz képest mintegy kétszeresére nőtt. Az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendelet alapján a higiéniai feltételek biztosításához az eddigi 1,5 fő (takarító) létszám 0,5 fővel történő emelése szükséges 2019. április 1-től. A 2019. évi bérköltség fedezete bérmegtakarításból rendelkezésre áll. 2020. évtől a takarító költségeit a mindenkori éves költségvetési terv tartalmazza.
· a ZESz 2018. évi GDPR és a 2019. évi ISO minőségirányítási rendszer auditja, valamint a belső ellenőr ezekre támaszkodó javaslata alapján az eddig kiszervezetten működő informatikát 2019. május 1-től saját szervezeti egységgel célszerű megoldani. Továbbá az Egészséges Budapest Program keretében 2018. év eleje óta folyó, várhatóan 2020. első negyedévében záruló nagymértékű - több száz millió forint értékű - informatikai fejlesztések is indokolttá teszik az új szervezeti egység kialakítását. Az informatikai osztály vezetőjének álláshelye és bére belső átszervezéssel biztosított. A 3 fő informatikus foglalkoztatásához a létszám 3 fős bővítése szükséges. 2019. évre a 3 fő bérköltsége 8 763 329 Ft (illetmény, béren kívüli juttatás, banki költségtérítés, járulékok), melynek biztosítása szükséges. 2020. évtől az informatikai osztállyal kapcsolatos költségeket a mindenkori éves költségvetési terv tartalmazza.
· az otthoni szakápolásra jelenleg egy közalkalmazotti álláshely áll a ZESz rendelkezésére. Ezen feladat iránt igen nagy az igény a háziorvosok részéről, melyet egy fővel nem lehet teljes körűen ellátni. 2019. április 1-től sikerült egy szakápolót felvenni, így 1 fővel szükséges a létszám emelése, melynek bérköltsége 2019. évre 3 267 289 Ft (illetmény, béren kívüli juttatás, banki költségtérítés, járulékok), melynek fedezetét biztosítani szükséges. 2020. évtől a szakápoló költségeit a mindenkori éves költségvetési terv tartalmazza.
A ZESz engedélyezett létszáma így 387.25 főről 397,65 főre módosul.

II. Vélemények

Az egészségügyről szóló 1997. évi CLIV. törvény 155. § (1) bekezdés f) pontja alapján az egészségügyi intézmények fenntartójának hatáskörét képezi az intézmény működését szabályozó dokumentumok (pl. szervezeti és működési szabályzat, házirend, szakmai program, munkaterv) jóváhagyása.

A gyógyintézetek működési rendjéről szóló, illetve szakmai vezető testületéről szóló 43/2003. (VII. 29.) ESzCsM rendelet 3. § (6) bekezdése alapján a szervezeti és működési szabályzatot, valamint a házirendet, ideértve későbbi módosításait, a gyógyintézet fenntartója hagyja jóvá.

Budapest Főváros XIV. Kerület Önkormányzata Képviselő-testületének a Képviselő-testület szervezeti és működési szabályzatáról szóló 27/2014. (XI. 14.) önkormányzati rendelet 1. melléklete szerint az Egészségügyi Bizottság véleményezi az egészségügyi intézmények működésével kapcsolatos előterjesztéseket.
Fentiekre tekintettel szükséges a ZESz Szervezeti és Működési Szabályzatának 1. határozati javaslat szerinti elfogadása, illetve az intézmény létszám igénye és a szükséges forrás 2. határozati javaslat szerinti biztosítása.
Jogi Osztály véleménye: 
Az előterjesztésben közölt adatok, egyéb információk alapján az előterjesztéshez jogi észrevételt nem tesz.

Gazdasági Osztály véleménye:

Észrevételt nem tesz.
Fentiek alapján kérem a Tisztelt Képviselő-testületet, hogy tárgyalja meg az előterjesztést és a határozati javaslatot fogadja el.

III. Bizottsági vélemények

Az előterjesztést az Egészségügyi Bizottság, valamint a Pénzügyi és Költségvetési Bizottság tárgyalja. A bizottsági vélemények a Képviselő-testület ülésén ismertetésre kerülnek.

IV. Határozati javaslat 

 

Budapest Főváros XIV. Kerület Zugló Önkormányzat Képviselő-testülete 

……/2019. (… …) 
normatív határozata
a Zuglói Egészségügyi Szolgálat Szervezeti és Működési Szabályzatának módosításáról 
Budapest Főváros XIV. Kerület Zugló Önkormányzat Képviselő-testülete a Zuglói Egészségügyi Szolgálat Szervezeti és Működési Szabályzatának a módosítását a 3. melléklet szerinti tartalommal elfogadja. 
Határidő:             azonnal
Felelős:                 Polgármester (Jegyzői Kabinet útján)
2.
Budapest Főváros XIV. Kerület Zugló Önkormányzat Képviselő-testülete 

……/2019. (… …) önkormányzati határozata

a Zuglói Egészségügyi Szolgálat létszáma emeléséről és a bérköltség fedezetének biztosításáról
Budapest Főváros XIV. Kerület Zugló Önkormányzat Képviselő-testülete a Zuglói Egészségügyi Szolgálat létszámát 2019. július 1-től 10,4 fővel emeli, az engedélyezett létszáma 387,25 főről 397,65 főre változik. A létszámemelés 6 946 926 Ft személyi juttatás és 1 021 761 Ft járulék fedezetét az önkormányzati költségvetés általános tartaléka terhére biztosítja.
Határidő:              azonnal
Felelős:
Polgármester (Gazdasági Osztály, Zuglói Egészségügyi Szolgálat igazgató főorvosa)
Budapest, 2019. június
Rozgonyi Zoltán

alpolgármester

Mellékletek felsorolása: 

1. melléklet: ZESz Szervezeti és Működési Szabályzat módosításának összefoglalása
2. melléklet: ZESz kérelem
3. melléklet: ZESz Szervezeti és Működési Szabályzata
A mellékletek elektronikusan a www.govcenter.hu felületen érhetők el.

Az előterjesztést készítette: 

dr. Szűcs Krisztina - Polgármesteri Hivatal Jegyzői Kabinet                        

